                                              Д У Ш А

                                            с т и х о в е

                                       ПЕЙЗАЖ

Връзката 

със слънцето 

през зимата 

е по-човешка , 

то свети 

зад прозореца 

и вижда ми 

ръцете.

ДНИ

И ето, като 

мелница, която 

трака, защото е 

дошла водата 

сърцето ми 

тупти.

Вече не плувам 

във реката.

Там плуват 

само дни.

НАРОД

Аз тук съм спрял.

И тук живея 

един почти непоносим 

живот. Изглежда 

толкова умея 

да пазя себе си 

като народ.

ОЩЕ ПИШЕШ КНИГИ

Каква заблуда, 

че си тук. Че виждаш, 

както виждат 

други. Навсякъде 

ще кажат, че си луд, 

щом още 

пишеш книги.

Таланта рядко пита други.

Като законите на този свят, 

които между другото, 

са страшно талантливи.

РАЗГОВОР

Често ли изпадаш 

в меланхолия.

Често, казах аз.

Вечер светлината във прозореца, 

натъжава ме, тъжа.

ЗАРАНТА

Мига 

отново ме 

интересува, 

като обувките 

с които 

ходя 

до вечността, 

до вечността.

Тъй просто е, 

излизаш и 

дишаш въздух 

заранта.

ОГЛЕДАЛО

Изпускам букви 

като пиша, във 

непрестанна 

съм борба 

със краснописа, 

на който 

толкова 

държи 

света.

В ГРЪБ

Аз съм 

завързал с 

връвта на цървулите си 

плета и 

го дърпам 

сто години 

след залавянето 

на Левски.

Трябва да падне 

този плет.

Аз съм упорито 

момче.

МАЛКО СТИХОТВОРЕНИЕ

Това квадратче 

ми прилича 

на прозорче, 

зад което 

думите 

летят.

Свят на думите 

богат.

Аз ви нарисувах живота на едно стихотворение 

в един свободен свят.

ПОГЛЕД НА ПТИЦА

Аз мисля, 

че съм свършил 

свойта работа, 

когато страницата 

е изписана, когато 

не останат камъни, 

които да се 

хвърлят срещу 

думите.

Думите са като птиците, 

моето момче.

MЕСТНОСТИ

Черният ми 

химикал сега 

работи, химикала 

на гнева, 

никой не го 

чува, но работи, 

разорава 

местността.

ПРИЗНАТЕЛНИ

Ще построим, 

приятелю, 

един добър 

живот за 

децата и 

внуците на 

богатите, 

независимо от цвета им 

и вярата, 

ще ни бъдат 

вечно 

признателни.

КАЗАХ НА ДЪЖДА

Пие ми се 

вода 

от манерката 

на дядо ми, 

казах на 

дъжда.

СЪБИРАНЕ НА ДУМИ

Изглежда, че 

и думите се 

топлят, събират се 

в душата 

да не е 

студено.

Така и аз 

събирам думи.

В душата ми са временно.

ВЕЧЕ

Да си 

вземеш сбогом, 

всяка вечер, със дърветата 

както децата 

правят 

всяка вечер 

и да не си 

дете.

КОГАТО НЯМА ДА МЕ ИМА

Внучето ми 

ще ме нарисува, 

когато няма 

да ме има.

ПОЕТИ

Ако нямаше вечер, 

щяхме да я измислим 

неколцина поети, които 

да казват, че виждат звезди 

на небето.

РЕАЛНОСТ

Идеите у 

нас за социализма 

записани са 

по паважа, 

на ъгъла 

на двор и сграда, 

където нелегалният е 

падал 

и ,падайки, 

човекът 

се е изповядвал.

Идеи все 

на хора гладни.

По цял свят 

гладните 

са равни.

ВЪЗЕЛ

Спокойствието 

идва като кърпа, 

в която нещо 

важно съм 

завързал, 

навярно дни, 

които хъркат, 

и аз съм 

там, във 

този 

възел.

ПРОЗОРЕЦА

Аз постепенно 

ставам розов 

като прозореца, 

зад който 

пиша.

С прозореца сме 

толкова еднакви.

Бих казал, че е 

мой приятел, 

този прозорец 

на съдбата.

СЪБИТИЯ

Ужасно е 

да си измъчван 

като молив, 

с който не 

знаят да 

рисуват 

и правят своята 

картина.

А ти си съвършено 

друго.

АРХИТЕКТУРА НА ЕДНО СТОЛЕТИЕ

Ще премине 

през мостовете 

на ръцете, 

спасената 

човещина 

на хората, 

спасеният 

живот 

на думите, 

не вярвам 

в други мостове 

така, другите 

не могат 

като тях 

всичкия товар 

да издържат.

ПЕЙЗАЖ С ИЗГРЕВ

Минирано е утрото.

А ето, аз преминах.

КЕНТАВЪР

И не за първи път 

така, аз като дон Кихот 

съм бял, а конят ми 

е почернял.

ПЕЙЗАЖИ ОТ ЕДНА ВЕЧЕР

А беше ясно.

Беше светло.

Без бръчица навън небето.

СВОБОДА

Как 

бързо този 

свят ни разпилява 

на прах, 

на вятър, на 

море.

Краде. Невероятно 

ни краде.

И само той на свобода е.

И нищо, нищичко 

не ни оставя, 

освен да 

знаеме –къде.

ВСИЧКИТЕ НЕЩА

Всичките 

неща 

навярно важни, 

все са 

вън от 

мен 

ръце.

Властниците си избират 

най-често желязни.

Моите са истинските 

и  единствени ръце.

ОТ РОЖДЕСТВО ДО ВЕЛИКДЕН

Последен 

ще науча 

за смъртта си.

Без дреха.

Без часовник на ръката.

Бос.

И ще ме спуснат 

във земята 

като младия Христос.

И няма повече да бъркат 

във душата ми с лопати.

Ще бъде отговора прост.

Заминал е. Вода да носи 

на младия Христос.

НОЩ ЗА ИДИОТИ

По-леко е сега.

И дишам.

Нощта мирише на кокиче.

УМОРЕНИ

Когато 

една птица 

се прибира 

вечер 

у дома,

тя го прави 

със летене 

колкото и 

да е 

уморена.

Аз съм птица уморена.

КОРИЦАТА НА КНИГА

А писането вече 

не е празник.

Аз съм изтормозен.

Умъртвен.

На възкръсване прилича.

Плаче внучето за мен.

ДУША

Заглавието на 

една книга е нещо 

като гриф, на 

който се закачат 

струните на всяка 

дума.

Аз исках да напиша 

книга за снега, 

но сняг не съществува.

Заместих го 

със моята душа, 

поне за тази 

зима.

ЯВЛЕНИЯ

Вечерен, 

както е и 

свикнал.

Вечерен, 

тъй логичен 

стих.

За хората, 

които 

се обичат, 

моят 

вечерен 

малко тъжен 

стих.

СНЕГЪТ В СТРАНАТА МИ СЕ ВЪРНА

Снега 

вали и аз 

за никъде 

не бързам, 

спокоен 

като паметника 

си с ръка, 

която е 

събрала 

сняг.

БЕЗ СЛЪНЦЕ

Без теб, 

ще загубя 

равновесието си 

без теб, 

и ще полетя 

обратно 

към отминалия 

вече век, 

без теб.

Ще премина 

тази бариера 

с моите ревящи 

мотори на поет.

ЖИЛИЩА ЗА ПОЕТИ

И станах аз като Дамян 

Дамянов. Завързан за 

прозореца си, сам, 

със тези милиони 

остъклени същества.

Поета аз си спомних, 

поета, който се запомни, 

че може да обича и така.

Да те заровят жив 

със всички бомби, 

неизбухнали в света.

РАБОТА

Работата ми, която 

си намерих, 

е като на свещеник.

Отваряш черквата 

и отиваш си 

последен, 

но нямаш Господ 

и не вървиш след никого 

приведен.

Странни мисли на 

пътуващ между думи 

проповедник.

Става нещо с хората, 

в този храм наверно. 

